**KU Seniorforum**

**Bestyrelsen**

*Referat af bestyrelsesmøde i KU Seniorforum afholdt*

*ONSDAG d. 30. august 2023* kl 16-18 i Forums lokaler på CSS

bygning 33, Øster Søgade 16-18, lokale 33.0.03

Til stede: Helle Porsdam (forperson), Peter Harder (næstforperson), Anne Lise Kjær, Matthias Mann, Gretty Mirdal, Ingrid Lund-Andersen, Nini Prætorius, Niels Henrik Gregersen og Frans Gregersen (sekretær og referent). Afbud: Robert Krarup Feidenhans’l

1. Godkendelse af dagsorden

Dagsordenen blev godkendt.

1. Efterårets program, status v. sekretæren; herunder: fordeling af opgaver med indkøb

Efterårets program er annonceret på hjemmesiden og er som følger:

*Onsdag d. 27. september* kl 17-19 med efterfølgende ost og rødvin: Hvordan hænger forskning, vidensberedskab og politik sammen som det er nu og hvordan bør det forbedres v. Peter Harder (tovholder) og Leo Bjørnskov

*Onsdag d. 25. oktober* kl 17-19 med efterfølgende ost og rødvin: Kriseløsning og konfliktmægling v. Nini Prætorius (tovholder) og Vibeke Vindeløv

*Onsdag d. 29. november* kl 17-19 med efterfølgende ost og rødvin: Fra neurasteni til udbrændthed: Stress i historisk og tværkulturelt perspektiv, v. Gretty Mirdal (tovholder) og Bobby Zachariae

Som det fremgår, besluttede bestyrelsen indtil videre at fastholde konceptet med ost og rødvin idet man dog vil forsøge at få leveret det til stedet samme dag som en så vidt muligt samlet bestilling. Dog skal der nok indkøbes vand og vin særskilt. Vinen købes hos Crime Wine. Helle Porsdam er desværre fraværende ved første møde. Tovholder eller forperson står normalt for en kort introduktion hvorefter mødet går i gang. Alle møder foregår indtil videre i foreningens lokaler på CSS, bygning 33.0.13.

1. Forårets program 2024, status v. sekretæren

For foråret 2024 er der allerede aftalt følgende onsdagsmøder:

*27. marts* kl 17-19: Karen Borgnakke (tovholder) og rektor for Leeds University Simone Buitendijk: *The Challenge of Knowledge Equity* (mødet foregår på engelsk)

*17. april* kl 17-19 (OBS ikke sidste onsdag i måneden!): Martin Mulsow i samtale med Frederik Stjernfelt om *The Challenge of Free Speech – a historical Perspective* (mødet foregår på engelsk) Frans Gregersen er tovholder.

I brevet med økonomisk status (se nedenfor, punkt 6) havde kasserer Robert Krarup Feidenhans’l redegjort for at han som generaldirektør for XFEL har overtaget formandskabet for sammenslutningen af europæiske infrastrukturer EIROforum. Det havde aktualiseret en række problemstillinger inden for det man kan kalde *science diplomacy*. Der var på den baggrund enighed om at opfordre Helle Porsdam og Robert Krarup Feidenhans’l til (evt. i samarbejde med Videnskabernes Selskab v. generalsekretær Thomas Sinkjær) at arrangere forårets første møde om netop *Science Diplomacy*, dvs. spændingen mellem på den ene side videnskabens ide om fri udveksling af viden og på den anden side virkelighedens krav om statslig og ophavsretslig sikkerhed især i forhold til Rusland og Kina. Det ville i givet fald være *28. februar* 2024. Jørgen Delman har foreslået et sådant møde før og fik grønt lys men er ikke vendt tilbage. Delman spørges nu om han vil være med i arrangørgruppen.

Mulige nye møder:

Gary Haller, leder af Yale’s Henry Koerner Centre, vil være i Europa i løbet af 2024. Det ville være oplagt at bede ham fortælle om centret i Seniorforums regi.

Ralf Hemmingsen og Tine Reeh om melankoli, psykiatri og teologi i historisk perspektiv

Niels Henrik Gregersen og Cecilie Rubow om økologisk etik.

Niels Henrik Gregersen og Per Sangild: Center for videnskab og tro

Isak Winkel Holm om prophetic noir

Identitetspolitik og dens udfordringer

AI som mulighed i stedet for dommedag

Der var enighed om at man – som diskuteret på generalforsamlingen – både kunne forestille sig at medlemmer arbejdede videre med en problemstilling efter et arrangement og at man kunne nedsætte interessegrupper der forberedte et kommende arrangement. De to sidste emner egner sig formentlig bedst til den sidstnævnte strategi.

1. Hjemmesiden, evaluering og udvikling

Hjemmesiden fungerer fint. Når der til sin tid kommer mere indhold (jf nedenfor, ad punkt 10) kan det være den bliver mere attraktiv for andre end medlemmer og kommende ditto, men foreløbig er det yderst tilfredsstillende at den er der. Det skal dog nok gøres klarere hvad man gør hvis man vil melde sig ind. Ingrid Lund-Andersen gjorde opmærksom på at der måtte mangle et referat. Sekretæren ville forsøge at finde det.

1. Lokalerne, indretning og udstyr

Indretningsgruppen (Anne Lise Kjær, Ingrid Lund-Andersen, Helle Porsdam og Gretty Mirdal) vil snarest udmønte bevillingen fra Collstrops fond. Anne Lise Kjær har lavet et stort forarbejde i forbindelse med ansøgningen. Dette forarbejde lægges til grund for de kommende anskaffelser.

1. Økonomisk status v. kassereren

Robert Krarup Feidenhans’l havde sendt en økonomisk status før mødet da han ikke kunne være til stede. Der er i alt 46 betalende medlemmer. To års tilskud fra KU plus bevillingen fra Collstrops fond og medlemsindbetalingerne gør at vi på kontoen har 164.142 kr. De 50.000 fra Collstrops fond vil blive disponeret af indretningsgruppen og der mangler en faktura fra KU på IT-assistance men selv med disse udgifter in mente er der rum til nye initiativer.

1. Helle Porsdam og Matthias Mann har besøgt Yales Henry Koerner Centre, aka den oprindelige inspiration til Seniorforum. Hvad kan vi lære? Er det den type institution vi vil gå efter at udvikle Forum til?

Helle Porsdam og Matthias Mann gjorde rede for Henry Koerner Centre på Yale. Centret blev etableret i 2013 med en stor bevilling fra en privat donor. Dette har muliggjort et afvekslende program for Yales seniorer, både et kulturelt program og et udadvendt program hvor nogle af dem der er tilknyttet centret, interviewes om deres *intellectual trajectories*, dvs. deres videnskabelige vej til det de er nu. Forskellen i forhold til KU Seniorforum er naturligvis den store bevilling og et eget hus som giver nogle muligheder vi slet ikke har. Helle Porsdam lagde vægt på at man stadig ville kunne udvikle KU Seniorforum også i en retning hvor tværfaglige forskningsprojekter blev en essentiel del af foreningens virke. Forskellige fondskontakter blev diskuteret i denne forbindelse.

1. Udflytningen af SAMF til Søndre Campus: Skal vi gøre noget for at gøre seniorernes stemme gældende mhp lokaler på SC?

Det blev efter en længere diskussion besluttet at sekretæren skulle skrive udkast til et brev til de fire dekaner for JUR, TEOL, SAMF og HUM. I brevet skulle KU Seniorforum tilbyde sig som part i en drøftelse af KUs tilbud til seniorer på længere sigt når CSS skal rømmes og der forventelig ikke bliver mulighed for emeritusfaciliteter på de enkelte institutter. Sekretæren har efterfølgende udsendt udkast til kommentering.

1. Kampagne for at få nye medlemmer, ideer? (Vi mangler især medlemmer fra SCIENCE, SUND og SAMF)

Der blev nævnt en række mulige nye medlemmer. En kampagne forudsætter viden om hvem der allerede er betalende medlemmer. Det blev besluttet at bede sekretæren lave en sådan opgørelse. Derefter kan bestyrelsens medlemmer se om dem de tænker kunne være interesseret allerede er medlemmer eller ej. Det blev besluttet at bestyrelsens medlemmer derefter sender en liste med forslag til medlemmer bestående af navne og e-mailadresser til sekretæren som så vil skrive et fælles brev til de nævnte hvori han gør opmærksom på foreningen, dens hjemmeside og de allerede planlagte arrangementer i det håb at det kan overtale til indmeldelse. Målet er 100 medlemmer pr juni 2024.

1. Serien om ’Hvordan jeg blev NN’

På baggrund af diskussionen om Koerner Centrets tilsvarende serie diskuteredes det om man kunne finde noget bedre end betegnelsen ’Hvordan jeg blev NN’. Der kom ikke nogen endelig afklaring her idet der savnes en dansk betegnelse for ’trajectory’ (’bane, spor, livsløb, løbebane, livsbane…). Serien vil blive arrangeret af sekretæren og vores medlem Elisabeth Engberg-Pedersen som også vil stå for videooptagelser af samtalerne. Disse vil efterfølgende, i let redigeret form, blive lagt ud på hjemmesiden (med mindre hovedpersonen ikke ønsker dette). Konceptet blev præsenteret: Der er tale om en samtale mellem en yngre forsker som deler forskningsfelt og/eller interesse med hovedpersonen, og denne. Samtalen skal gerne holdes på ca 50 minutter med mulighed for enkelte spørgsmål fra tilhørerne. Disse møder skal helst foregå i vedkommendes primærmiljø idet de skal fungere som en inspiration i forhold til yngre forskere og studerende. Fokus må være den videnskabelige løbebane med nedslagspunkter i studietiden, udlandsophold, gennembrud i forskningen, tilbageslag og til sidst ’arv og gæld’ (legacy). Vugge til grav-konceptet er for omfattende og for stift i denne forbindelse. Der vil komme et særligt oplæg om serien fra sekretæren og Elisabeth Engberg-Pedersen inden for længe.

1. Eventuelt

Helle Porsdam foreslog at foreningen skulle henvende sig til prorektor for KU David Dreyer Lassen og foreslå at foreningen kan repræsentere KU i International Science Council. ISC, (se <https://council.science/about-us/>). Fra Danmark er Videnskabernes Selskab medlem men man kan se at Bergen Universitet er medlem så det vil formentlig også være muligt for KU. Dette blev vedtaget.